L-Assoċjazzjoni VisMedNet u l-Uffiċċju tal-Parlament Ewropew f'Malta qed jorganizzaw Peer Parliament idedikat għall-Patt Ekoloġiku Ewropew. Dan se jsir parti mill-Konferenza dwar il-Futur tal-Ewropa u se jkun hemm Ambaxxaturi tal-Klima, akkademiċi, esperti u msieħba oħra biex jaqsmu stejjer ta' suċċess filwaqt li joħolqu pjattaforma ta' diskussjoni għal inizjattivi ġodda. Fi stqarija ntqal li l-ewwel Peer Parliament se jsir it-Tlieta 25 ta' Jannar fl-4 ta' wara nofsinhar, fil-Valletta Design Cluster. Dan se jkun indirizzat minn Julius Fischer, Koordinatur għall-Ġermanja u Koordinatur Reġjonali għat-Tramuntana u ċ-Ċentru tal-Ewropa għall-Patt Ekoloġiku Ewropew u Elaine Cordina, mil-Liaison Office tal-Parlament Ewropew f'Malta. Il-Patt Ekoloġiku Ewropew huwa inizjattiva madwar l-UE fejn persuni, komunitajiet u organizzazzjonijiet jiġu mistiedna jieħdu sehem fl-azzjoni biex l-Ewropa tkun aktar sostenibbli. Il-Peer Parliaments huma element innovattiv u deċentralizzat ta' partiċpazzjoni taċ-ċittadini fil-Patt Ekoloġiku. Intqal li d-dinja qed taffaċċja l-agħar emerġenza fil-klima fl-istorja tal-umanità, b'tħassib li l-pjaneta riesqa lejn sitwazzjoni li ma terġa lura qatt. F'Malta, fi stħarriġ riċenti tal-Ewrobarometru, il-bidla fil-klima kienet irrappurtata bħala t-tieni l-aktar realtà li tikkawża tħassib għall-pubbliku, wara l-pandemija tal-Covid-19. Waqt it-tnedija, Salvatore Melidoro, il-koordinatur tal-avveniment f'isem l-Assoċjazzjoni VisMedNet, qal li l-Peer Parliament joffri opportunità unika biex ċittadini minn sfondi differenti jaqsmu l-ideat u s-soluzzjonijiet tagħhom dwar il-bidla fil-klima. Huwa qal li l-ideat u r-rakkomandazzjonijiet li joħorġu minn din is-sessjoni se jinġabru f'rapport finali li eventwalment jittella' sal-livell tal-istituzzjonijiet Ewropej. Ir-reġistrazzjoni u aktar tagħrif dwar dan l-avveniment jinsabu hawn . Dan l-avveniment huwa mingħajr ħlas u miftuħ għal kulħadd b'mod fiżiku jew onlajn. Aqra aktar: "It-toroq mgħarrqin minħabba t-tibdil fil-klima" – Il-Ministru Ian Borg .td_uid_3_61eeadef4cae0_rand.td-a-rec-img{text-align:left}.td_uid_3_61eeadef4cae0_rand.td-a-rec-img img{margin:0 auto 0 0}